Helge Sander (V), 2008-04-25:
Jeg er blevet bedt om at redegøre for, hvordan det går med introduktionen af åbne standarder i den offentlige sektor.
Et enigt Folketing vedtog i 2006 beslutningsforslag nr. B 103 om anvendelse af åbne standarder for software i det offentlige.
Formålet med beslutningen fremgår af bemærkningerne til forslaget, og det omfatter i hvert fald disse fire områder: For det første skal anvendelsen af software i det offentlige være til gavn for brugere, borgere og virksomheder. For det andet skal anvendelse af it sikre enhver borgers demokratiske ret til frit at kunne modtage digitale informationer fra det offentlige og til frit at kunne sende digitale informationer til samme. For det tredje er det en politisk opgave at sikre rammerne for fri konkurrence. For det fjerde bør alle offentlige hjemmesider, intranet og it-baserede værktøjer være tilgængelige for personer med handicap. Med udgangspunkt i netop B 103 og i meget tæt dialog med Folketingets it-ordførere indgik regeringen i oktober sidste år en aftale med Kommunernes Landsforening og Danske Regioner om at gøre syv åbne standarder obligatoriske fra den 1. januar 2008.
Der er tale om standarder for dataudveksling, elektronisk sags- og dokumenthåndtering, elektronisk indkøb, digital signatur, tilgængelighed, it-sikkerhed i staten og endelig dokumentudveksling.
Det ligger ligeledes i aftalen, at anvendelsen af de obligatoriske åbne standarder gælder for nye it-løsninger.
Det er dog muligt for den enkelte myndighed at undlade at anvende de obligatoriske standarder, hvis det er forbundet med merudgifter eller på grund af andre relevante hensyn som f.eks. hensynet til it-sikkerhed.
Med aftalen har regeringen til fulde implementeret de hensigter, der lå til grund for beslutningen om at anvende åbne standarder for software i det offentlige.
Implementeringen ligger endvidere hundrede procent i forlængelse af den køreplan for åbne standarder, som blev fastlagt sammen med alle Folketingets it-ordførere i juni sidste år.
Aftalen mellem regeringen, Kommunernes Landsforening og Danske Regioner forpligter samtidig alle offentlige myndigheder til at kunne modtage tekstdokumenter baseret på de to åbne dokumentformater, ODF og OOXML, fra den 1. januar 2008.
Det er med til at sikre, at borgere og virksomheder kan kommunikere digitalt med den offentlige sektor uafhængigt af valg af kontorpakker og digitale platforme.
Hverken ODF eller OOXML lever helt op til de krav, vi har stillet for at gøre åbne standarder obligatoriske.
Begge standarder opfylder B 103's definition af, hvad der er en åben standard, men ingen af standarderne er udbredte eller modne.
Derfor er det aftalt, at der i første omgang er tale om en prøveperiode frem til den 1. juli 2009.
Jeg håber meget, at vi kan benytte lejligheden i dag, hvilket også hr. Morten Messerschmidt gav udtryk for, til at blive enige om at få udpeget den uafhængige tredjepart, så vi kan få lavet en vurdering og komme videre i arbejdet.
Vi erkender alle, tror jeg, at der her er tale om et meget kompliceret område, så det er vigtigt, at vi kommer i gang med det konkrete arbejde i relation til de beslutninger, vi har taget i den store kreds.
Jeg vil i den forbindelse meget gerne slå fast, at den uafhængige tredjepart ikke skal træffe en afgørelse til fordel for ODF, OOXML eller begge.
Det er ikke et område, der egner sig til en sort-hvid afgørelse.
Nej, opdraget er, at der skal udarbejdes en vurdering, som skal danne grundlag for den efterfølgende politiske drøftelse.
Det er IT- og Telestyrelsen, der i den forbindelse har udgivet fire vejledninger til de offentlige myndigheder.
Det er vejledninger, der på den ene side præciserer en række konkrete forhold om anvendelsen af de åbne standarder og på den anden side giver gode råd til den enkelte myndigheds anvendelse af de åbne standarder.
Videnskabsministeriet følger hele tiden med i, hvordan arbejdet forløber, og der er ikke blevet rapporteret om større vanskeligheder med at leve op til kravene.
Hvad angår modtagelse af de to åbne dokumentformater, ODF og OOXML, blev det omkring årsskiftet fremhævet, at en række kommuner ikke levede op til det aftalte.
Jeg har fået oplyst, at der nu er taget hånd om problemerne i et samarbejde mellem IT- og Telestyrelsen og Kommunernes Landsforening.
Jeg forventer derfor også, at de offentlige myndigheder i dag er i stand til at modtage begge formater.
Når vi kommer frem til efteråret 2008, vil ministeriet udarbejde en redegørelse med en opgørelse over de offentliggjorte forklaringer fra myndigheder, der ikke har anvendt de obligatoriske åbne standarder.
Med baggrund i ovenstående redegørelse vil jeg tillade mig at konkludere, at introduktionen af åbne standarder for software i det offentlige går fremad og holder den køreplan, som vi i fællesskab har lagt.